KIRJALLINEN KYSYMYS P-2524/99

esittäjä(t): Hiltrud Breyer (Verts/ALE) komissiolle

(16. joulukuuta 1999)

Aihe: Sellafieldin ja Cap de La Haguen jälleenkäsittelylaitokset

Lukuisat yliopistollisten tutkimuslaitosten ja valtiollisten valvontaelinten sekä luotettavien ympäristöjärjestöjen tiedot ovat osoittaneet ydinsaasteiden leviävän edelleen Euroopan meriin ja Koillis-Atlantille. Komissiolla on tiedossaan myös aihetta koskeva vetoomus (nro 393/95), jossa asiaa koskevat luvut on esitetty. Pohjois-Atlantin ja Euroopan merten 12 rajavaltiota sitoutuivat vuonna 1998 OSPAR-yleissopimuksella toteuttamaan määrätietoisia toimia asiassa ja asettivat tavoitteeksi, että vuonna 2020 synteettisten nukleotidien mittaustason olisi oltava nolla.

1. Kuinka tähän voidaan päästä, kun vaarallisten aineiden määrä meressä lähellä Sellafieldiä ja Cap de la Haguea on viime vuosikymmenen aikana lisääntynyt huomattavasti?

2. Mitä toimia komissio ja jäsenvaltiot ovat tähän mennessä toteuttaneet edellä mainittujen tavoitteiden saavuttamiseksi?

3. Mitä toimia on vielä tarkoitus toteuttaa ja milloin?

4. a) Kuinka usein komissio on tehnyt tarkastuksia näissä kahdessa laitoksessa vuosien 1989 ja 1999 välillä?

b) Pitääkö paikkansa, että kumpikin laitos on tarkastettu vain kerran.

c) Katsooko komissio, että yksi ainoa tarkastuskerta kymmenessä vuodessa on Euratomista tehdyn sopimuksen 35 artiklan mukaisesti riittävä?

d) Koska komissio totesi, ettei tällaisen tärkeän velvoitteen noudattamiseen ole riittävästi varoja? Koska näitä varoja anottiin (päivämäärä)?

5. Miksi komissio luottaa molempia laitoksia koskevissa arvioissaan yksinomaan laitosten ylläpitäjien sekä sen maan, jossa laitos sijaitsee, julkisten viranomaisten ilmoittamiin mittausarvoihin ja tulkintoihin?

6. Miksi komissio ei ole kuullut riippumattomien elimien (esim. Walesin yliopisto) hälytyssignaaleita ja on laiminlyönyt niiden löydökset?

7. Miten komissio aikoo ehkäistä OSPAR-yleissopimuksen pääperiaatteiden sekä Euratomista tehdyn sopimuksen velvoitteiden laiminlyönnin jatkossa?

Margot Wallströmin komission puolesta antama vastaus

(10. tammikuuta 2000)

Sintran julkilausuman aikaan vuonna 1998 OslonPariisin (OSPAR) komissio kehitti myös radioaktiivisia aineita koskevan strategian. Komissio on käsitellyt tämän strategian tulkintaa ja täytäntöönpanoa yhdessä muiden sopimuspuolten ja OSPAR-sihteeristön kanssa. OSPARin yhteyteen perustettu työryhmä (OSPAR RAD) laatii myös asiakirjan, josta keskustellaan työryhmän seuraavassa kokouksessa. Tämä kokous pidetään tammikuussa 2000 Luxemburgissa ja sen isäntänä toimii komissio. Kyseisessä asiakirjassa käsitellään radioaktiivisten päästöjen suuntauksia ja muita strategian täytäntöönpanoon vaikuttavia tekijöitä. Komissio myös ajanmukaistaa Marína-hanketta, joka koskee yhteisön väestön altistumista Pohjois-Euroopan merivesien radioaktiivisuudesta aiheutuvalle säteilylle (12 483 euroa). Se on jo aloittanut pilottitutkimuksen ja saa OSPAR RAD -ryhmältä sen näkemykset tämän pilottitutkimuksen johtopäätöksistä. Näin varmistetaan, että myöhemmin toteutettavilla toimilla edistetään tehokkaasti radioaktiivisia aineita koskevan OSPAR-strategian täytäntöönpanoa.

Komissio teki Euratomin perustamissopimuksen 35 artiklan mukaiset tarkastukset Sellafieldissä joulukuussa 1993 ja Cap de la Haguessa heinäkuussa 1996. Kun päätös tarkastusten uudelleen aloittamisesta tehtiin (joulukuussa 1989), suunnitelmissa oli, että jälleenkäsittelylaitoksiin tehtäisiin tarkastuskäyntejä kolmen vuoden välein. Tarkastuksiin on siis panostettu vähemmän kuin alunperin katsottiin tarpeelliseksi. Komissio alkoi vapauttaa tarvittavia voimavaroja vuonna 1998, ja se laatii neuvostolle ja parlamentille tiedonantoa, jossa annetaan yleiskatsaus vuosina 19901999 tehdyistä tarkastuksista sekä arvio suunnitelmallisen ohjelman toteuttamiseen tarvittavista resursseista.

Komissio seuraa radioaktiivisuuden määrän tilannetta ympäristössä Euratomin perustamissopimuksen 36 artiklan mukaisesti saatujen tietojen ja jäsenvaltioiden viranomaisten toimittamien sijaintipaikkakohtaisten tietojen, joihin voi myös sisältyä tuloksia toimijoiden tekemistä mittauksista, sekä komission muista lähteistä saamien tietojen perusteella. Tässä yhteydessä komissio ei ole saanut erityisiä tietoja Walesin yliopistossa tehdyistä tutkimuksista.

Komissio on ryhtynyt OSPAR-strategian yhteydessä radioaktiivisia aineita koskeviin asianmukaisiin toimiin. On kuitenkin OSPAR-komission asia koordinoida ja varmistaa tämän strategian täytäntöönpano laatimalla toimintasuunnitelma ja kehittämällä menettelyjä strategian avulla saavutetun kehityksen tarkastelua varten. Komissio on muiden sopimuspuolten lailla sitoutunut osallistumaan jatkossakin OSPAR-komission työskentelyyn, ja se on myös mukana kyseisen komission perustamilla eri foorumeilla varmistamassa asianmukaisen tuen ja ohjauksen.